
                                 SECŢIA PENTRU JUDECĂTORI
HOTĂRÂREA NR. 25 J/07.10.2009


Pe rol soluţionarea acţiunii disciplinare formulată de Comisia de disciplină pentru judecători împotriva pârâtului P.L.M., judecător la Judecătoria B., având ca obiect săvârşirea abaterilor disciplinare constând în nerespectarea în mod repetat şi din motive imputabile a dispoziţiilor legale privitoare la soluţionarea cu celeritate a cauzelor şi exercitarea funcţiei cu rea credinţă, prevăzute de art. 99 lit. e) şi h) din Legea nr. 303/2004 privind statutul judecătorilor şi procurorilor, republicată, cu modificările şi completările ulterioare. 

La apelul nominal făcut în şedinţă publică au răspuns Comisia de disciplină pentru judecători, prin reprezentant – inspectorul M.D., lipsă fiind pârâtul-judecător P.L.M.
Procedura de citare legal îndeplinită.

S-a făcut referatul cauzei de către grefă, după care, 
S-a învederat Secţiei că, în dovedirea netemeiniciei acţiunii disciplinare deduse judecăţii, la data de 05.10.2009 pârâtul judecător P.L.M., a depus copia rezoluţiei din data de 21.08.2009 dată în dosarul nr. 306/P/2009 al Parchetului de pe lângă Curtea de Apel T., prin care s-a dispus neînceperea urmăririi penale faţă de acesta, pentru comiterea infracţiunilor prevăzute şi pedepsite de art. 246 şi 249 Cod penal. Totodată, se arată că pârâtul judecător a solicitat ca în temeiul art. 19 şi 22 Cod procedură penală şi art. 244 Cod procedură civilă să se dispună amânarea judecării cauzei, până la rămânerea definitivă a celor dispuse prin rezoluţia anterior amintită.
Secţia pune în discuţie cererea formulată de la acest termen de către pârâtul judecător, cerere pe care o califică drept o cerere de suspendare, având în vedere temeiurile de drept invocate.
Având cuvântul, Comisia de disciplină pentru judecători, prin reprezentant, solicită respingerea cererii de suspendare a soluţionării cauzei, întrucât prin rezoluţia Parchetului de pe lângă Curtea de Apel T. din 21.08.2009 pronunţată în dosarul nr. 306/P/2009 s-a dispus neînceperea urmăririi penale faţă de pârâtul judecător, astfel că în cauză nu sunt incidente dispoziţiile art. 244 pct. 2 Cod procedură civilă.

După deliberare, Secţia respinge ca neîntemeiată cererea de suspendare a cauzei formulată de pârâtul judecător P.L.M., deoarece prin rezoluţia Parchetului de pe lângă Curtea de Apel T. din 21.08.2009 pronunţată în dosarul nr. 306/P/2009 s-a dispus neînceperea urmăririi penale faţă de pârâtul judecător. Prin urmare, se constată că nu sunt întrunite condiţiile prevăzute de art. 244 pct. 2 Cod procedură civilă.
Nemaifiind cereri prealabile de formulat, nici excepţii de invocat, Secţia constată cauza în stare de judecată şi acordă cuvântul pe fond. 

Având cuvântul, Comisia de disciplină pentru judecători, prin reprezentant, susţine că în cauză sunt întrunite elementele constitutive ale abaterilor disciplinare prevăzute de art. 99 lit. e) şi h) din Legea nr. 303/2004 privind statutul judecătorilor şi procurorilor, republicată şi modificată, reţinute în sarcina pârâtului judecător P.L.M.
Astfel, se arată de către Comisia de disciplină pentru judecători, prin reprezentant, că pe parcursul instrumentării cauzei ce formează obiectul dosarului nr. 778/194/2008 al Judecătoriei B. a existat o exercitare necorespunzătoare a îndatoririlor profesionale de către judecătorul P.L.M. Conform menţiunilor din încheierea de şedinţă din data de 15.04.2009, judecătorul cauzei a constatat netemeinicia susţinerilor avocatului reclamantului şi a dispus continuarea audierii martorului, ignorând cererea expresă a avocatului de a nu se mai efectua nici un act de procedură în cauză, din momentul recuzării instanţei.
Astfel, preşedintele completului de judecată împotriva căruia se îndreptase cererea de recuzare avea obligaţia ca, de îndată, să dispună înaintarea dosarului completului cu numărul următor care judeca în aceeaşi materie pentru soluţionarea incidentului procedural, conform art. 98 alin. 2 din Regulamentul de ordine interioară al instanţelor judecătoreşti.
Totodată, din momentul recuzării sale, judecătorul avea obligaţia de a nu mai efectua nici un act de procedură în cauză, chiar dacă recuzarea se formulase în şedinţă publică şi în timpul dezbaterilor.

Se mai arată de către reprezentantul Comisiei de disciplină că neglijenţa în adoptarea acestei măsuri este exclusă, câtă vreme, pe de o parte, dispoziţiile referitoare la procedura de soluţionare a incidentelor procedurale sunt aplicate frecvent în practica instanţelor, iar pe de altă parte, autorul cererii de recuzare învederase expres preşedintelui de complet că avea obligaţia de a nu mai efectua acte de procedură după ce fusese recuzat.
Cu privire la cea de-a doua abatere disciplinară reţinută în sarcina pârâtului judecător P.L.M., respectiv nerespectarea în mod repetat şi din motive imputabile a dispoziţiilor legale privitoare la soluţionarea cu celeritate a cauzelor, reprezentantul Comisiei de disciplină pentru judecători arată că, în dosarele verificate în cadrul procedurii disciplinare, s-a constatat că pârâtul nu a dispus măsurile corespunzătoare pentru soluţionarea cu celeritate a dosarelor, acordând amânări nejustificate. De asemenea, s-a reţinut că pârâtul judecător a dat dovadă de o  insuficientă cunoaştere a actelor şi lucrărilor dosarului.
Astfel, se constată că acest mod de gestionare a lucrărilor pe parcursul soluţionării dosarelor are un caracter de continuitate în activitatea pârâtului, fapt ce a condus la temporizarea procedurilor judiciare în cauzele soluţionate de acest judecător. 
Faţă de aspectele de fapt şi de drept mai sus redate, Comisia de disciplină pentru judecători, prin reprezentant a solicitat admiterea acţiunii disciplinare aşa cum a fost formulată şi aplicarea unei sancţiuni dintre cele prevăzute de dispoziţiile art. 100 din Legea nr. 303/2004 privind statutul judecătorilor şi procurorilor, republicată, cu modificările şi completările ulterioare. 

Secţia, constată închise dezbaterile şi reţine cauza în pronunţare.
      SECŢIA PENTRU JUDECĂTORI
Deliberând asupra acţiunii disciplinare, reţine următoarele:
Prin acţiunea disciplinară înregistrată pe rolul Secţiei pentru judecători, la data de 09.09.2009, sub nr. 21/J/2009, Comisia de disciplină pentru judecători a solicitat Secţiei ca, prin hotărârea pe care o va pronunţa, să dispună aplicarea uneia din sancţiunile prevăzute de art. 100 din Legea nr. 303/2004 privind statutul judecătorilor şi procurorilor, republicată cu modificările şi completările ulterioare, pârâtului P.L.M., judecător la Judecătoria B., pentru săvârşirea abaterilor disciplinare constând în nerespectarea în mod repetat şi din motive imputabile a dispoziţiilor legale privitoare la soluţionarea cu celeritate a cauzelor şi exercitarea funcţiei cu rea credinţă, prevăzute de art. 99 lit. e) şi h) din acelaşi act normativ.

În motivarea acţiunii disciplinare s-a reţinut în esenţă, că pârâtul judecător P.L.M., pe parcursul soluţionării dosarelor nr. 778/194/2008, 803/194/2007, 806/194/2007, 807/194/2007, 810/194/2007 şi 92/194/2008 nu a dispus măsurile corespunzătoare pentru soluţionarea cu celeritate a cauzelor, manifestând lipsă de rigoare în aplicarea dispoziţiilor procesual civile, iar în dosarul nr. 778/194/2007 şi-a exercitat necorespunzător îndatoririle profesionale prin nerespectarea dispoziţiilor art. 31 alin. 3 Cod procedură civilă care prevăd că din momentul recuzării sale, pârâtul judecător P.L.M. avea obligaţia de a nu mai efectua nici un act de procedură în cauză, chiar dacă recuzarea se formulase în şedinţă publică şi în timpul dezbaterilor precum şi ale art. 303 alin. 6 Cod procedură civilă care prevăd obligaţia instanţei de a înainta cererea de recurs formulată de apărătorul petiţionarului – reclamant în dosarul anterior menţionat, împreună cu dosarul cauzei la tribunal, în vederea soluţionării căii de atac. 
În drept, Comisia de disciplină pentru judecători şi-a întemeiat acţiunea pe dispoziţiile art. 98 – 101 din legea sus-menţionată.

Din analiza materialului probator administrat în cauză, Secţia pentru judecători reţine următoarele:

 I. 1). În dosarul nr. 778/194/2008, având ca obiect acţiune în pretenţii, înregistrat pe rolul Judecătoriei B. la data de 10.07.2008, a existat o temporizare a procedurii judiciare generată în principal de administrarea probelor în etape şi de lipsa de rigoare în aplicarea dispoziţiilor procesual civile. 
      Se reţine că în speţă, la prima zi de înfăţişare, instanţa a dispus administrarea probei cu interogatoriul pârâtului, pentru ca la următorul termen (29.10.2008) să fie încuviinţată şi cererea pârâtului de administrare a probei cu martori.


      La termenul din 12.11.2008, după audierea martorilor solicitaţi, s-a încuviinţat pentru pârât suplimentarea probei testimoniale cu încă doi martori, fără să i se pună în vedere să indice numele şi adresele martorilor, în vederea citării, aspect care nu a fost rectificat nici la termenele de judecată ulterioare, astfel că la termenul de judecată din 28.01.2009 proba testimonială a fost din nou solicitată.

 Prin adresa depusă la data de 2.02.2009 numele şi domiciliile martorilor încuviinţaţi au fost incomplet indicate de către pârât, iar la termenul de judecată din 18.02.2009, instanţa a încuviinţat o nouă cerere, formulată de apărătorul pârâtului, privind audierea martorilor propuşi de acesta din urmă, fără ca instanţa să lămurească dacă este vorba de proba testimonială ce fusese încuviinţată anterior sau dacă este vorba de o nouă cerere în probaţiune.
Prin urmare, se reţine că potrivit art. 138 Cod procedură civilă pârâtul judecător avea obligaţia ca la prima zi de înfăţişare să pună în discuţia părţilor admisibilitatea tuturor probelor solicitate fie prin cererea de chemare în judecată şi întâmpinare, fie în timpul şedinţei de judecată, precum şi orice altă probă care, în temeiul art. 129 Cod procedură civilă, e considerată necesară soluţionării cauzei. Totodată, încuviinţarea altor probe după prima zi de înfăţişare este limitată la ipotezele prevăzute de art. 138 alin. 1 pct. 2-4 şi ar trebui să aibă un caracter de excepţie, partea fiind obligată să indice în termen de 5 zile numele şi adresele martorilor încuviinţaţi în aceste condiţii, potrivit art. 186 alin. 2 Cod procedură civilă.  
În raport de dispoziţiile legale anterior enunţate se constată că instanţa a manifestat lipsă de rigurozitate în aplicarea acestora, chiar dacă necesitatea probei cu alţi martori ar fi rezultat din dezbateri, potrivit art. 138 pct. 2 Cod procedură civilă.
2). În dosarul înregistrat pe rolul Judecătoriei B. sub nr. 807/194/2007, având ca obiect acţiune în revendicare, s-a constatat o situaţie similară celei înregistrate în dosarul nr. 778/194/2008 sub aspectul cauzelor care au condus la temporizarea procedurii.

Astfel, se reţine că pârâtul judecător a acordat 3 termene succesive pentru lipsă de apărare, a încuviinţat şi administrat probele în etape, fapt ce a condus la încuviinţarea aceleiaşi probe la termene de judecată diferite, probă care în final nu a mai fost administrată, deşi instanţa nu a revenit asupra acesteia şi nici nu a luat act de renunţarea părţii în acest sens.

De asemenea, se reţine că la termenul de judecată din 19.03.2008 a fost încuviinţată proba cu expertiză topografică, fără a se fi discutat, în prealabil, obiectivele acesteia. La acelaşi termen de judecată instanţa a dispus amânarea cauzei pentru lipsa extrasului de carte funciară, extras care fusese depus la termenul de judecată subsecvent - 5.03.2009. 
După depunerea raportului de expertiză (28.05.2008), constatând nulitatea acestuia pentru lipsa dovezii privind înştiinţarea părţilor, la termenul de judecată din 3.09.2008 s-a dispus refacerea lucrării de expertiză noul raport fiind depus la data de 29.10.2008, după amendarea expertului judiciar, pentru întârzierea în efectuarea lucrării.

Ulterior, cauza a înregistrat amânări repetate pentru refacerea raportului de expertiză conform obiectivelor stabilite de instanţă, din actele dosarului constatându-se că împotriva expertului au fost aplicate 2 sancţiuni cu amenda judiciară.

Faţă de refuzul expertului de a depune lucrarea conform cerinţelor instanţei, în şedinţa publică de la 14.01.2009 s-a dispus înlocuirea acestuia cu un alt expert care a solicitat înlocuirea din motive medicale. Această cerere a fost respinsă de instanţă, a amendat expertul pentru refuzul de a efectua lucrarea, iar ulterior, la solicitarea acestuia, a fixat termene de judecată care să permită efectuarea lucrării, astfel că nici până la data exercitării acţiunii disciplinare, expertiza nu fusese administrată în cauză.

3). În dosarul nr. 810/194/2007, având ca obiect acţiune în revendicare, cu prim termen de judecată la 12.12.2007, pârâtul judecător a dat dovadă de aceeaşi lipsă de rigoare în aplicarea dispoziţiilor legale referitoare la luarea măsurilor necesare pregătirii judecăţii, lămurirea cadrului procesual şi administrarea probelor, atât al celor solicitate de părţi, cât şi cele considerate necesare de către instanţă, numai pentru ca  reclamantul să depună extras de carte funciară fiind acordate 4 termene de judecată. 

Se mai reţine că după încuviinţarea probei cu expertiză topografică şi numirea expertului, acesta a solicitat înlocuirea, pe motiv că avea deja în lucru un număr de 60 de expertize şi că deţinea şi funcţia de şef al Inspectoratului pentru Situaţii de Urgenţă S. Instanţa a dispus înlocuirea expertului şi a solicitat Biroului local de expertize T. comunicarea unei noi liste cu experţi, având în vedere că în lista comunicată iniţial mai figura un singur expert care înregistra, la rândul său, un număr de 73 de lucrări. 

În şedinţa publică de la 16.04.2008, instanţa a desemnat expertul R.M., din cadrul Biroului local de expertize T., care, la termenul din 30.04.2008, a solicitat instanţei să i se comunice domiciliile părţilor şi obiectivele expertizei pentru a evita o deplasare la sediul Judecătoriei B., menţionând că termenul necesar întocmirii raportului era  cuprins între o lună şi trei luni. 

Instanţa a dispus comunicarea datelor solicitate de către expert şi a acordat un nou termen la 28.05.2008, când cauza a fost din nou amânată pentru a se da posibilitatea părţilor să ia cunoştinţă de conţinutul raportului de expertiză. 

La data de 11.06.2008, pârâta a formulat obiecţiuni la raportul de expertiză şi a solicitat încuviinţarea administrării probei cu doi martori, precum şi acordarea unui termen pentru angajarea unui apărător. 

Instanţa a dispus, raportat la susţinerile pârâtei, emiterea unei adrese către primărie pentru comunicarea unor înscrisuri legate de modul de reconstituire a dreptului de proprietate asupra terenului, a încuviinţat administrarea probei cu doi martori şi a dispus amânarea cauzei pentru a se da posibilitatea pârâtei să îşi angajeze apărător. 

La termenul de judecată din 25.06.2008 s-a constatat că martorii încuviinţaţi, deşi fuseseră indicaţi în termenul de 5 zile, nu au fost citaţi. De asemenea, s-a constatat că datele comunicate de către primărie nu erau complete, solicitându-se comunicarea unor date suplimentare, pentru obţinerea cărora s-a acordat, ulterior, încă un termen de judecată.

După comunicarea informaţiilor privind situaţia cadastrală, la termenul din 24.09.2008 au fost admise obiecţiunile la raportul de expertiză, urmând ca expertul să ţină seama şi de aceste informaţii, pentru completarea raportului fiind acordat încă un termen de judecată. 

După ce la termenul de judecată din 29.10.2008, judecătorul din planificarea de permanenţă a dispus amânarea cauzei pentru a li se da părţilor posibilitatea de a lua cunoştinţă de răspunsul la obiecţiuni, la termenul din 12.11.2008 s-a constatat că răspunsul expertului nu era corespunzător şi s-a dispus aplicarea unei amenzi în cuantum de 500 lei, în baza art. 1081 Cod procedură civilă, punându-se în vedere expertului ca până la termenul acordat să se conformeze dispoziţiilor instanţei. 

Pentru a se depune răspunsul la obiecţiuni au mai fost acordate trei termene de judecată, iar prin încheierile din 26.11.2008, 10.12.2008, 14.01.2009 şi 28.01.2009 s-a dispus amendarea expertului. 

La data de 10.02.2009, expertul a depus o notă în care menţiona că raportul întocmit anterior era corect şi respecta dispoziţiile legale, iar împreună cu suplimentul întocmit rezolva litigiul părţilor, astfel încât nu era necesară refacerea acestuia. 

La termenul din 11.02.2009, instanţa a constatat că expertul nu refăcuse raportul de expertiză, deşi a încasat onorariul în cuantum de 1.300 lei, astfel încât a dispus chemarea acestuia în garanţie pentru restituirea onorariului şi înlocuirea sa cu expertul S.I.

La termenul din 25.02.2009, instanţa a pus în vedere expertului R.M. să restituie onorariul încasat. De asemenea, expertul S.I. a formulat cerere de înlocuire din cauză, din motive medicale. Prin aceeaşi încheiere, instanţa a respins cererea de înlocuire, cu motivarea că expertul nu a făcut dovada radierii de pe lista experţilor tehnici. 

La termenul din 11.03.2009, instanţa a respins noua solicitare a expertului S.I. de înlocuire din motive medicale, iar ulterior, pentru efectuarea raportului de expertiză, au fost acordate patru termene de judecată. 

În condiţiile în care expertul a depus dovada efectuării unui concediu medical în perioada 20.02.2009-25.05.2009, nu s-a mai procedat la aplicarea unei amenzi. 

4). Dosarul nr. 806/194/2007, având ca obiect acţiune în revendicare imobiliară, a avut prim termen de judecată la data de 19.12.2007, dată la care instanţa, în a cărei compunere a intrat alt judecător, a încuviinţat administrarea probei cu doi martori.

La termenul următor stabilit pentru data de 16.01.2008, instanţa, în compunerea căreia a intrat titularul completului, judecător P.L.M., a revenit asupra probei cu martori încuviinţată, dispunând amânarea cauzei pentru a i se da posibilitatea reclamantului să depună extras de carte funciară cu privire la imobilul revendicat.

Pentru depunerea acestui înscris, judecătorul a mai acordat încă două termene, fără luarea niciunei măsuri procesuale faţă de reclamant.

La termenul stabilit pentru data de 05.03.2008, după depunerea tuturor documentelor cadastrale, s-a încuviinţat administrarea probei cu expertiză topografică, dispunându-se efectuarea unei adrese către biroul local de expertize pentru comunicarea unei liste cu experţi. 

La termenul din 19.03.2008, a fost desemnat expertul în cauză, au fost stabilite obiectivele expertizei şi onorariul provizoriu pentru expert,     solicitându-se acestuia să comunice cuantumul onorariului şi termenul de finalizare. 

La termenul din 02.04.2008, expertul numit a solicitat înlocuirea, motivând că are deja în lucru un număr de 60 de expertize, fiind în acelaşi timp şeful Inspectoratului pentru Situaţii de Urgenţă S.

Instanţa a dispus înlocuirea sa, solicitând comunicarea unei liste cu experţi topografi Biroului local de expertize T., avându-se în vedere că pe lista comunicată iniţial mai figura un singur expert, care avea la rândul său, un număr de 73 de expertize în lucru. 

La 16.04.2008, instanţa a desemnat în cauză pe expertul R.M., dispunând transferarea onorariului în contul acestui expert. 

La termenul din 30.04.2008, expertul a solicitat instanţei comunicarea domiciliilor părţilor şi obiectivele expertizei pentru a evita o deplasare la sediul Judecătoriei B., menţionând că termenul necesar întocmirii raportului este între o lună şi trei luni. 

Instanţa a comunicat expertului datele solicitate şi a acordat un nou termen la 28.05.2008, când cauza a fost din nou amânată pentru a li se da posibilitatea părţilor să ia cunoştinţă de raport. 

La termenul din 11.06.2008, instanţa a încuviinţat obiecţiunile formulate de pârât şi a acordat un nou termen expertului pentru refacerea lucrării în conformitate cu datele cuprinse în planurile cadastrale.

Această măsură a fost menţinută şi la termenul următor, din 03.09.2008, când s-a dispus şi administrarea probei cu martori în sensul audierii persoanei care a întocmit planul cadastral în raport de care au fost încuviinţate obiecţiunile. 

La termenul de judecată din 17.09.2008 instanţa, după audierea martorului, a dispus emiterea unei adrese către Oficiul de Cadastru şi Publicitate Imobiliară pentru a se comunica date suplimentare cu privire la planurile de amplasament ale imobilelor în discuţie, punându-se din nou în vedere expertului să răspundă la obiecţiuni. 

La data de 17.09.2008, expertul judiciar a depus la dosarul cauzei o notă în care menţiona că nu putea răspunde la obiecţiuni şi nu putea identifica parcela cadastrală din titlu.

La termenul din 1.10.2008, instanţa a dispus amendarea expertului, solicitându-i să răspundă la obiecţiuni, precum şi emiterea unei noi adrese către Oficiul de Cadastru şi Publicitate Imobiliară pentru comunicarea datelor solicitate. 

Pentru completarea raportului şi, ulterior, pentru a se lua cunoştinţă de răspunsul la obiecţiuni în cauză au mai fost acordate încă două termene de judecată.

La 12.11.2008, instanţa a constatat că răspunsul expertului nu este concludent şi că acesta nu a avut în vedere obiecţiunile încuviinţate, a dispus aplicarea unei amenzi expertului şi a acordat un nou termen pentru a se reface raportul de expertiză, măsuri care au fost repetate la termenele din 26.11.2008 şi 10.12.2008.

De asemenea, la data de 10.12.2008, instanţa a dispus şi emiterea unei adrese către Biroul local de expertize T. pentru a comunica dacă expertul a încasat onorariul. 

La termenul din 14.01.2009 instanţa, constatând că expertul nu a procedat la refacerea raportului de expertiză pentru care încasase deja onorariul de 1500 lei, a dispus înlocuirea acestuia cu expertul S.I. şi emiterea unei adrese către Biroul local de expertize T. pentru a se lua măsurile în vederea transferării onorariului în contul expertului nou numit. 

La data de 22.01.2009, expertul S.I. a solicitat înlocuirea, motivat de volumul mare de activitate şi în contextul în care nu dispunea de documentaţia cadastrală din zona respectivă. 

La termenul de judecată din 28.01.2009, instanţa a respins cererea de înlocuire a expertului S.I., dispunând emiterea unei adrese către expertul R.M. pentru a preciza modalitatea preluării sumei de achitate cu titlu de onorariu şi condiţiile în care se poate ridica această sumă de bani. 

La termenul din 11.02.2009, expertul R.M. a depus o notă în care arăta că expertiza a fost întocmită corect, iar onorariile nu pot fi restituite, situaţie în care instanţa a dispus citarea expertului în calitate de chemat în garanţie. 

La termenul din 25.02.2009, instanţa a pus în vedere expertului R.M. să restituie onorariul încasat, sub sancţiunea sesizării organelor competente cu privire la săvârşirea infracţiunii de luare de mită, biroului local de expertize să procedeze la recuperarea onorariului şi virarea noului în contul celui de al doilea expert. La acelaşi termen de judecată, expertul S.I. a formulat cerere de înlocuire, din motive medicale. Prin aceeaşi încheiere, instanţa a respins cererea acestuia, cu motivarea că, în afara unei copii ilizibile a unui certificat medical, expertul nu a făcut dovada radierii de pe lista experţilor tehnici. 

La termenul din 11.03.2009, instanţa a respins o nouă cerere a expertului    S.I. de înlocuire din motive medicale, iar ulterior au fost acordate trei termene în vederea efectuării raportului de expertiză. 

În condiţiile în care expertul a depus dovada efectuării unui concediu medical în perioada 20.02.2009-25.05.2009, nu s-a mai procedat la aplicarea unei amenzi. 

5). Dosarul nr. 92/194/2008, având ca obiect acţiune în revendicare imobiliară, a avut alocat primul termen de judecată la 02.04.2008, dată la care i se pune în vedere reclamantei, reprezentată de avocat, să depună extras de carte funciară a imobilului. 

La termenul de judecată din 16.04.2008, instanţa a constatat lipsa calităţii procesuale pasive a doi dintre cei trei pârâţi şi a pus în discuţia părţilor efectuarea unei expertize în specialitatea topografie, dispunând, la cererea apărătorului reclamantei, acordarea unui termen pentru a preciza dacă partea înţelege să achite onorariul. 

La termenul din 30.04.2008, instanţa a dispus emiterea unei adrese către Biroul local de expertize T. pentru comunicarea unei liste cu experţi topografi, iar la 14.05.2008 cauza a fost amânată faţă de cererea reclamantei pentru lipsă de apărare, dovedită cu acte medicale. 

La 04.06.2008, a fost desemnat expert R.M., au fost stabilite obiectivele expertizei şi onorariul provizoriu, pentru întocmirea raportului şi luarea la cunoştinţă a conţinutului acestuia fiind acordate 3 termene de judecată. 

La termenul din 03.09.2008 s-a dispus completarea raportului de expertiză, pentru depunerea lucrării fiind acordate încă trei termene de judecată fără a se dispune sancţionarea expertului. 

La data de 12.11.2008, instanţa a constatat că expertul a răspuns sumar şi lacunar la obiecţiunile încuviinţate, motiv pentru care a dispus refacerea lucrării.

La termenul de judecată din 10.12.2008, instanţa a admis obiecţiunile la raportul de expertiză, formulate de una din părţile cu privire la care, prin încheiere anterioară, constatase că nu are calitate procesuală şi a dispus completarea raportului de expertiză.

Ulterior, au mai fost acordate alte două termene şi au fost aplicate două amenzi pentru neefectuarea lucrării de către expert. 

La termenul din 04.03.2009, instanţa a dispus din nou refacerea raportului de expertiză la cererea unui pârât în privinţa căruia se pronunţase anterior sub aspectul calităţii procesuale, solicitând totodată relaţii suplimentare de la Oficiul de Cadastru şi Publicitate Imobiliară, pentru care au fost acordate alte două termene de judecată.  

După depunerea unui nou răspuns de către expert, la termenul din 15.04.2009, instanţa a solicitat precizări Oficiului de Cadastru şi Publicitate Imobiliară cu privire la vizarea raportului de expertiză. 

 Pentru vizarea raportului de expertiză de către OCPI au mai fost acordate trei termene de judecată şi s-a dispus aplicarea unei amenzi judiciare, raportul purtând viza acestei instituţii conform art. 13 lit. e) din H.G. nr. 1210/2004 fiind depus la 10.06.2009

6). Dosarul nr. 803/194/2007, având ca obiect hotărâre care să ţină loc de act de vânzare-cumpărare, a avut alocat primul termen de judecată la data de  19.12.2007, când judecătorul din planificarea de permanenţă a luat interogatoriul pârâtului şi a amânat cauza în vederea asigurării continuităţii completului de judecată. 

La 16.01.2008, pârâtul judecător, titular al completului, a pus în vedere reclamantului să facă dovada calităţii procesuale pasive a pârâtului, în condiţiile în care titlul de proprietate era emis pe numele autorului său.

La termenul de judecată din 30.01.2008, apărătorul reclamantului a solicitat acordarea a unui nou termen pentru a dovedi calitatea procesuală a pârâtului, cauza fiind amânată de către judecătorul din planificarea de permanenţă. 

La 20.02.2008, reclamantul a depus extras din registrul de stare civilă privind decesul titularului dreptului de proprietate şi adresa emisă de Primăria B. prin care se comunica data de naştere a pârâtului, instanţa dispunând emiterea unei adrese către primărie pentru comunicarea unei copii a certificatului de naştere al acestuia. 

La 27.02.2008, instanţa declară închise dezbaterile şi repune cauza pe rol pentru a se face dovada calităţii de moştenitor a pârâtului.

La data de 12.03.2008, în urma unui interogatoriu luat pârâtului, instanţa dispune introducerea în cauză în calitate de pârât a fratelui acestuia. 

La 26.03.2008, reprezentanta reclamantului a solicitat acordarea unui noi termen pentru a face dovada faptului că cel de al doilea pârât este străin de moştenire. 

La termenul din 09.04.2008, în condiţiile în care cel de al doilea pârât a declarat că a acceptat succesiunea în mod tacit, locuind într-un imobil cuprins în masa succesorală, instanţa i-a pus în vedere acestuia să depună un extras de carte funciară cu privire la imobil. 

La termenul din 23.04.2008, instanţa a suspendat judecata cauzei în baza art. 242 alin. 1 pct. 2 Cod procedură civilă, iar după repunerea cauzei pe rol, la 06.05.2009, s-a constatat lipsa de procedură cu pârâtul.

La termenul de judecată din 27.05.2009, instanţa a cordat un nou termen pentru ca cel de-al doilea pârât să facă dovada calităţii de moştenitor iar la termenul de judecată din 10.06.2009 cauza a fost soluţionată.
Pentru a se reţine că pârâtul judecător P.L.M., pe parcursul soluţionării mai multor dosare, nu a dispus măsurile corespunzătoare pentru soluţionarea cu celeritate a acestora, acordând amânări nejustificate, au fost avute în vedere notele de relaţii ale pârâtului judecător în care recunoaşte faptele, note care se coroborează cu copiile dosarelor analizate în cursul cercetării prealabile (filele 12-56 şi 75-190) şi cu notele grefierului de şedinţă (filele 191-193 din dosar 184/CDJ/2009). 

Fapta, astfel cum a fost reţinută contravine prevederilor articolelor 91 din Legea nr. 303/2004 privind statutul judecătorilor şi procurorilor, republicată cu modificările şi completările ulterioare şi 108 alin. 1 din Regulamentul de ordine interioară al instanţelor judecătoreşti potrivit cărora, judecătorii sunt obligaţi să soluţioneze cauzele în termen rezonabil, în funcţie de complexitatea acestora şi, totodată, să verifice efectuarea în termen a încheierilor şi celorlalte lucrări întocmite de grefierul de şedinţă, restituindu-le pe cele necorespunzătoare şi dând îndrumările necesare pentru refacerea lor.

Totodată, se constată că pârâtul judecător, în mod repetat, nu a respectat dispoziţiile art. 112, 115, 132, 138, din Codul de procedură civilă referitoare la lămurirea cadrului procesual, încuviinţarea şi administrarea probelor, atât cele solicitate de părţi, cât şi cele considerate necesare de către instanţă, cele ale art. 114 alin. 5 Cod procedură civilă referitoare la luarea măsurilor necesare pregătirii judecăţii de la înregistrarea cererii, ale art. 1551 Cod procedură civilă care instituie sancţiunea suspendării judecăţii atunci când reclamantul nu îndeplineşte obligaţiile stabilite de instanţă în sarcina sa, ale art. 1081 Cod procedură civilă, referitoare la aplicarea sancţiunilor pecuniare faţă de părţi, martori, experţi sau alţi participanţi la proces care nu au respectat dispoziţiile instanţei, precum şi cele referitoare la măsurile procesuale care permit judecarea pe fond a dosarelor, în condiţiile neîndeplinirii obligaţiilor dispuse de instanţă.
Se mai reţine şi că, în mod constant, pârâtul judecător nu a studiat corespunzător actele şi lucrările dosarelor, situaţie care a condus la temporizarea procedurii judiciare datorită fie a nedepunerii unor înscrisuri relevante (extras de carte funciară în cauze având ca obiect revendicare şi constatare vânzare-cumpărare), care se impuneau a fi avute în vedere de instanţă încă de la primele termene de judecată, întrucât numai în urma analizării lor se putea aprecia asupra oportunităţii, utilităţii şi concludenţei probelor solicitate, fie a admiterii unor cereri formulate de părţi, pentru care se constatase anterior lipsa calităţii lor procesuale.
Apărarea pârâtului judecător potrivit căreia măsurile dispuse în cadrul dosarelor reţinute în conţinutul acţiunii disciplinare sunt justificate nu poate fi primită, întrucât normele procesual civile au caracter imperativ, respectarea acestora ţinând de cunoaşterea legii, una din obligaţiile exercitării funcţiei de judecător. 
Sub aspectul laturii subiective se reţine că vinovăţia pârâtului judecător P.L.M. în săvârşirea faptei rezultă din conduita pasivă a acestuia pe parcursul soluţionării cauzelor anterior expuse, fapt ce a avut drept consecinţe prelungirea procedurilor judiciare, aceasta constituind şi o încălcare a dispoziţiilor articolului 6 din Convenţia Europeană a Drepturilor Omului ce garantează dreptul cetăţenilor la soluţionarea cauzei într-un termen rezonabil.

Prin prisma dispoziţiilor Legii 303/2004 privind statutul judecătorilor şi procurorilor, republicată cu modificările şi completările ulterioare, faptele săvârşite de pârâtul judecător P.L.M., anterior expuse, reprezintă conţinutul abaterii disciplinare prevăzută de articolul 99 lit. e, şi anume nerespectarea în mod repetat şi din motive imputabile a dispoziţiilor legale privitoare la soluţionarea cu celeritate a cauzelor.

II. Referitor la dosarul nr. 778/194/2008 se reţine că pe parcursul soluţionării acestuia a existat o exercitare necorespunzătoare a îndatoririlor profesionale de către pârâtul judecător.
Astfel se reţine că, la termenul de judecată din 18.02.2009, apărătorul reclamantului a învederat instanţei că a formulat cerere de strămutare a cauzei, iar avocatul pârâtului a solicitat încuviinţarea probei cu trei martori pentru a dovedi vicierea consimţământului pârâtului la încheierea convenţiei, precum şi împrejurarea că reclamantul se afla în ţară. 

Instanţa a încuviinţat proba testimonială şi a dispus citarea celor trei martori la adresele indicate de avocatul pârâtului, fiind acordat termen de judecată la 4.03.2009 când reclamantul prin avocat a solicitat suspendarea judecării cauzei până la soluţionarea cererii de strămutare aflată pe rolul Înaltei Curţi de Casaţie şi Justiţie, cu termen de judecată la 26.06.2009, cerere respinsă în temeiul art. 40 alin. 2 Cod procedură civilă. 

În raport de textul de lege invocat de instanţă, reclamantul prin avocat a invocat excepţia de neconstituţionalitate a dispoziţiilor art. 40 alin. 2 Cod procedură civilă, solicitând sesizarea Curţii Constituţionale şi suspendarea cauzei pendinte.

În vederea soluţionării cererii de suspendare, instanţa a acordat termen la 18.03.2009.

La termenul de judecată acordat, după pronunţarea soluţiei de respingere a  cererilor de sesizare a Curţii Constituţionale şi de suspendare a judecării cauzei pentru soluţionarea excepţiei de neconstituţionalitate, instanţa a dispus amânarea cauzei şi citarea martorilor încuviinţaţi pentru pârât în şedinţa publică din 28.01.2009, acordând termen de judecată la 01.04.2009. 

Împotriva încheierii de şedinţă din 18.03.2009, reclamantul a formulat recurs înregistrat la Judecătoria B. la data de 24.03.2009.

Deşi prin rezoluţia aplicată de pârâtul judecător P.L.M. pe cererea de recurs se dispusese înaintarea dosarului către Tribunalul C.S., prin adresa emisă la data de 24.03.2009, a fost înaintată tribunalului numai cererea de recurs, nu şi dosarul cauzei.
Adresa de înaintare a cererii de recurs emisă de grefierul arhivar a fost însuşită sub semnătură de către judecătorul P.L.M., în calitate de preşedinte al instanţei. 

Cererea de recurs formulată în dosarul nr. 778/194/2008 a fost înregistrată la Tribunalul C.S. la data de 27.03.2009, iar urmare absenţei dosarului instanţei de fond, prin rezoluţia din 30.03.2009 a judecătorului de serviciu s-a dispus restituirea cererii de recurs către Judecătoria B., cu menţiunea de a se înainta tribunalului atât cererea de recurs, cât şi dosarul cauzei.

La termenul de judecată din 1.04.2009 au fost audiaţi doi dintre martorii propuşi de către pârât, iar în privinţa celui de-al treilea, care nu se prezentase, s-a dispus citarea cu mandat de aducere, stabilindu-se termen de judecată la 15.04.2009. 

În ceea ce priveşte cererea de recurs formulată de reclamant, a rezultat că, după restituirea acesteia de către Tribunalul C.S., a fost înregistrată la Judecătoria B. la data de 08.04.2009 şi a fost ataşată la dosarul cauzei. 

La termenul de judecată din 15.04.2009, apărătorul reclamantului a solicitat înaintarea întregului dosar către instanţa de control judiciar în vederea soluţionării recursului formulat împotriva încheierii de şedinţă din data de 18.03.2009, precum şi suspendarea cauzei până la soluţionarea recursului.

Fără a se pronunţa supra chestiunii prealabile ridicate de avocatul reclamantului, instanţa a pus în discuţie oportunitatea audierii martorului H.L. prezent în instanţă.

Apărătorul reclamantului s-a opus acestei măsuri dispuse de pârâtul judecător, insistând în solicitarea de înaintare a dosarului cauzei în recurs.

Instanţa a motivat respectiva dispoziţie, pe de o parte, că recursul în discuţie viza o încheiere de şedinţă anterioară, iar pe de altă parte, împrejurarea că martorul prezent în instanţă se deplasase din judeţul T. pentru a fi audiat, în condiţiile în care se dispusese şi citarea acestuia cu mandat de aducere.  

Urmare dispoziţiei instanţei, apărătorul reclamantului a formulat verbal cerere de recuzare a preşedintelui completului de judecată, invocând prevederile art. 27 pct. 7 Cod procedură civilă şi precizând totodată că urma să depună în scris motivarea respectivei cereri. 

Conform menţiunilor din încheierea de şedinţă de la acea dată (file 32-34), judecătorul cauzei a constatat netemeinicia susţinerilor avocatului reclamantului şi a dispus continuarea ascultării martorului H.L., ignorând cererea expresă a avocatului de a nu se mai efectua nici un act de procedură în cauză din momentul recuzării instanţei.

Dispoziţia preşedintelui de complet în sensul de a se continua audierea martorului prezent l-a determinat pe avocatul reclamantului să părăsească sala de judecată, pentru scurt timp. Înainte de închiderea dezbaterilor în cauză, reprezentantul reclamantului s-a prezentat în faţa instanţei şi a formulat verbal declaraţie de renunţare la judecată. Asupra cererii de recuzare a preşedintelui completului de judecată, avocatul reclamantului a precizat însă că înţelege să o susţină în continuare.

Fără a dispune măsurile corespunzătoare soluţionării acestui incident procedural, judecătorul cauzei a pus în discuţia părţilor cererea de renunţare la judecată şi, luând act de poziţia exprimată de apărătorul pârâtului, a dispus măsuri în vederea legalei soluţionări a cererii de renunţare la judecată, dispunând amânarea cauzei pentru a se depune procură specială de renunţare la judecată, dar şi pentru a se depune cererea de recuzare motivată.

Ulterior depunerii la dosar a cererii de recuzare motivată, la termenul de judecată din 22.04.2009 pârâtul judecător a continuat să dispună măsuri în vederea soluţionării cauzei, concomitent cu dispoziţia de înaintare a cererii de recuzare serviciului arhivă, în vederea repartizării spre soluţionare.

Cererea de recuzare a fost soluţionată prin încheierea nr. 69 din 24.04.2009, în sensul respingerii ca neîntemeiată.
Cele reţinute au rezultat din coroborarea notelor de relaţii ale pârâtului judecător - în care recunoaşte faptele, chiar dacă afirmă că măsurile dispuse în cadrul dosarelor reţinute în conţinutul acţiunii disciplinare sunt justificate, care se coroborează cu copiile încheierilor de şedinţă pronunţate în dosarul nr. 778/194/2008 (filele 12-53 şi 188-190 din dosar nr. 184/CDJ/2009) şi cu notele grefierului de şedinţă (filele 191-193 din dosar 184/CDJ/2009). 
Faptele astfel cum au fost reţinute contravin dispoziţiilor art. 303 alin. 6 Cod procedură civilă, prin faptul că nu a luat măsurile care se impuneau pentru soluţionarea recursului declarat de petiţionar, prin avocat, împotriva încheierii pronunţate la data de 18.03.2009, cu atât mai mult cu cât legea instituie cerinţa soluţionării în regim de urgenţă a recursului declarat împotriva încheierii prin care a fost respinsă excepţia de neconstituţionalitate, prin stabilirea unui termen de 3 zile pentru soluţionarea respectivei căi de atac, ale art. 30 şi 31 din Codul de procedură civilă, precum şi ale art. 98 alin. 1 şi 2 din Regulamentul de ordine interioară al instanţelor judecătoreşti potrivit cărora pârâtul judecător avea obligaţia ca, de îndată, să dispună măsurile corespunzătoare în vederea soluţionării incidentului procedural, respectiv să înainteze dosarul completului cu numărul imediat următor care judeca în aceeaşi materie, pentru soluţionarea incidentului procedural, şi să nu facă nici un act de procedură în cursul judecării cererii, chiar dacă recuzarea se formulase în şedinţă publică şi în timpul dezbaterilor.

Sub aspectul laturii subiective se reţine că vinovăţia pârâtului judecător P.L.M. îmbracă forma relei credinţe şi rezultă din modalitatea de exercitare a funcţiei atât ca judecător, cât şi ca preşedinte al instanţei, prin neluarea măsurilor care se impuneau pentru soluţionarea recursului declarat împotriva încheierii pronunţate la data de 18.03.2009 şi prin continuarea efectuării de acte de procedură în dosarul nr. 778/194/2008, după recuzarea sa, cu ignorarea prevederilor legale imperative invocate chiar de autorul recuzării. 
Practica adoptată de către pârâtul judecător pe parcursul soluţionării dosarelor anterior menţionate a condus la prelungirea duratei de soluţionare a cauzelor, în condiţiile în care hotărârile pronunţate sunt susceptibile şi de exercitarea căilor legale de atac şi care conduc la premisele încălcării art. 6 din Convenţia Europeană pentru Apărarea Drepturilor şi Libertăţilor Fundamentale.

Raportat la prevederile Legii 303/2004 privind statutul judecătorilor şi procurorilor, republicată cu modificările şi completările ulterioare, faptele săvârşite de pârâtul judecător P.L.M., anterior expuse, reprezintă conţinutul abaterilor disciplinare prevăzute de art. 99 lit. e şi h teza a I, şi anume nerespectarea în mod repetat şi din motive imputabile a dispoziţiilor legale privitoare la soluţionarea cu celeritate a cauzelor şi exercitarea funcţiei cu rea credinţă.
La individualizarea sancţiunii ce se va aplica, în condiţiile art. 100 din Legii 303/2004 privind statutul judecătorilor şi procurorilor, republicată cu modificările şi completările ulterioare, Secţia va avea în vedere gravitatea concretă a faptelor, caracterul repetitiv al nerespectării unor norme legale şi principii de bază ale procesului civil, pe o perioadă lungă de timp, consecinţele negative asupra drepturilor procesuale ale părţilor care astfel au suferit o vătămare prin prelungirea procedurilor judiciare. 

În lipsa unor probatorii în circumstanţiere, Secţia va avea în vedere faptul că un factor concurent ce a condus la prelungirea procedurilor l-a constituit intervalul mare de timp în care au fost efectuate expertizele topografice dispuse de către pârâtul judecător care, anterior, nu a mai fost sancţionat disciplinar.

În baza articolului 100 lit. b din Legea nr. 303/2004 privind statutul judecătorilor şi procurorilor republicată cu modificările şi completările ulterioare, va aplica pârâtului judecător P.L.M. sancţiunea diminuării indemnizaţiei de încadrare lunară brută cu 15%, pe o perioadă de 3 (trei) luni.
PENTRU ACESTE MOTIVE

ÎN NUMELE LEGII

HOTĂRĂŞTE:


Admite acţiunea disciplinară formulată de Comisia de disciplină pentru judecători împotriva domnului P.L.M. – judecător la Judecătoria B..


În baza art. 100 lit. b din Legea nr. 303/2004 privind statutul judecătorilor şi procurilor, republicată, cu modificările şi completările ulterioare, aplică domnului P.L.M. - judecător la Judecătoria B. sancţiunea „diminuarea indemnizaţiei de încadrare lunare brute cu 15% pe o perioadă de 3 luni” pentru săvârşirea abaterilor disciplinare prevăzute de art. 99 lit. e) şi h) din acelaşi act normativ.

Cu drept de recurs în termen de 15 zile, la Completul de 9 judecători al Înaltei Curţi de Casaţie şi Justiţie.
Pronunţată în şedinţă publică.

